**DIRECŢIA TRANSPORT RUTIER**

**Nr………………………**

**Data:01.08.2024**

**Referat de aprobare**

**a Ordinului ministrului transporturilor și infrastructurii pentru completarea articolului 4 din anexa la Ordinul ministrului transporturilor şi infrastructurii nr. 358/2012 pentru aprobarea Liniilor directoare cu privire la măsurile de îmbunătăţire a siguranţei circulaţiei pe infrastructura rutieră, în vederea aplicării Directivei 2008/96/CE a Parlamentului European şi a Consiliului din 19 noiembrie 2008 privind gestionarea siguranţei infrastructurii**

În legislația specifică a fost reintrodusă definiția punctului negru, astfel cum a fost prevăzută inițial la art. 3 alin n) din Legea nr. 265/2008 privind gestionarea siguranței circulației pe infrastructura rutieră (ulterior abrogată prin Ordonanţa Guvernului nr.3/2022), respectiv: “punctul negru - segmentul de drum public care prezintă o rată mai mare de accidente rutiere decât rata medie a accidentelor înregistrate pe unitatea de distanță a drumului respectiv şi pe o perioadă de timp istorică, stabilite de Autoritatea Rutieră Română - A.R.R.”. Legea nr. 131/2024 privind aprobarea Ordonanţei Guvernului nr. 3/2022 pentru modificarea şi completarea Legii nr. 265/2008 privind gestionarea siguranţei circulaţiei pe infrastructura rutieră a intrat în vigoare la data de 16 mai 2024.

Grupul de lucru pentru infrastructură și semnalizare rutieră din cadrul Delegaţiei Permanente Interministeriale Pentru Siguranţă Rutieră a recomandat introducerea unei definiții complementare a punctului negru în legislația secundară (OMTI nr. 358/2012) pentru clarificarea aspectelor referitoare la perioada istorică și unitatea de distanța, respectiv: „stabilirea punctelor negre se va face utilizând metoda densității Kernel aplicate cu ajutorul tehnologiei GIS, ținând-se cont de atributele datelor accidentelor înregistrate iar perioada de timp istorică luată în considerare este de 5 ani.”

Având în vedere considerentele de mai sus, propunem spre aprobare proiectul alăturat de *Ordin al ministrului transporturilor și infrastructurii pentru completarea articolului 4 din anexa la Ordinul ministrului transporturilor şi infrastructurii nr. 358/2012 pentru aprobarea Liniilor directoare cu privire la măsurile de îmbunătăţire a siguranţei circulaţiei pe infrastructura rutieră, în vederea aplicării Directivei 2008/96/CE a Parlamentului European şi a Consiliului din 19 noiembrie 2008 privind gestionarea siguranţei infrastructurii*.

**Cu respect,**

**DIRECTOR**

**Adriana KALAPIS**

Întocmit,
 Victor Tache